Document ID: 31999L0100

31999L0100
L 334/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/100/ЕО НА КОМИСИЯТА
от 15 декември 1999 година
за привеждане в съответствие с техническия прогрес на Директива 80/1268/ЕИО на Съвета относно емисиите от въглероден двуокис и разхода на гориво на моторните превозни средства
(текст от значение за EИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателството на държавите-членки относно типовото одобрение на моторните превозни средства и на техните ремаркета (1), последно изменена с Директива 98/91/ЕО на Европейския парламент и на Съвета (2), и в частност член 13, параграф 2 от нея,
като взе предвид Директива 80/1268/ЕИО на Съвета от 16 декември 1980 г. относно емисиите от въглероден двуокис и разхода на гориво на моторните превозни средства (3), последно изменена с Директива 93/116/ЕО на Комисията (4), и в частност член 3 от нея,
като има предвид, че:
(1)
Директива 80/1268/ЕИО е една от отделните директиви на процедурата за типово одобрение ЕО, въведена с Директива 70/156/ЕИО; поради това разпоредбите на Директива 70/156/ЕИО относно системите на превозните средства, компонентите и техническите устройства се прилагат за настоящата директива.
(2)
С Директива 98/69/ЕО на Европейския парламент и на Съвета от 13 октомври 1998 г. за мерките, които трябва да се вземат срещу замърсяването на въздуха от емисиите на моторните превозни средства и за изменение на Директива 70/220 ЕИО (5), се изменя изпитателният цикъл от тип I за измерване на газовите емисии, като се премахват началните четиридесет секунди от режима на работа на празен ход. Поради това е необходимо съответно да се измени изпитателният цикъл за измерване на емисиите от СО2 и на разхода на гориво в Директива 80/1268/ЕИО.
(3)
С цел да се контролират емисиите от СО2 в рамките на стратегията на Общността за намаляване на емисиите от СО2 от леките автомобили, е подходящо да се въведат в Директива 80/1268/ЕИО нови технически предписания за измерване на емисиите от СО2 и разхода на гориво за превозните средства с типово одобрение ЕО, работещи с газ (ВНГ и ПГ). За тази цел е подходящо да се следват техническите преписания, приети от Икономическата комисия на Организацията на обединените нации за Европа в Регламент № 101 (6).
(4)
Предвидените в настоящата директива мерки са съобразени със становището на Комитета за привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Приложения I и II към Директива 80/1268/ЕИО се изменят и допълват съгласно приложението към настоящата директива.
Член 2
1. Считано от 1 януари 2000 г. държавите-членки не могат на основания, свързани с емисиите от въглероден двуокис и с разхода на гориво:
-
да отказват да издават типово одобрение ЕО на даден тип моторно превозно средство съгласно член 4, параграф 1 от Директива 70/156/ЕИО, или
-
да отказват да издават национално типово одобрение, или
-
да забраняват регистрирането, продажбата или пускането в употреба на превозни средства съгласно член 7 от Директива 70/156/ЕИО,
ако стойностите на емисиите и на разхода са определени в съответствие с изискванията на Директива 80/1268/ЕИО, изменена с настоящата директива.
2. Считано от 1 януари 2000 г. за превозните средства от категория М1, така както са определени в приложение II, раздел А към Директива 70/156/ЕИО, с изключение на превозните средства, чиято максимална маса е над 2 500 кг, и считано от 1 януари 2001 г. за превозните средства от категория М1, чиято максимална маса е над 2 500 кг, държавите-членки:
-
не издават вече типово одобрение ЕО съгласно член 4, параграф 1 от Директива 70/156/ЕИО и
-
могат да отказват да издават национално типово одобрение, освен ако има позоваване на разпоредбите на член 8, параграф 2 от Директива 70/156/ЕИО,
на определен тип превозно средство, ако стойностите на емисиите и на разхода не са били определени съгласно изискванията на Директива 80/1268/ЕИО, изменена с настоящата директива.
3. Считано от 1 януари 2001 г. за превозните средства от категорията М1, както са определени в приложение II, раздел А от Директива 70/156/ЕИО, с изключение на превозните средства, чиято максимална маса е над 2 500 кг, и считано от 1 януари 2002 г. за превозните средства от категория М1, чиято максимална маса е над 2 500 кг, държавите-членки:
-
разглеждат сертификатите за съответствие, с които са снабдени новите превозни средства съгласно разпоредбите на Директива 70/156/ЕИО, за невалидни по смисъла на член 7, параграф 1 от посочената директива, и
-
отказват регистрирането, продажбата и пускането в употреба на нови превозни средства, които не са снабдени със сертификат за съответствие съгласно Директива 70/156/ЕИО, освен ако има позоваване на разпоредбите на член 8, параграф 2 от Директива 70/156/ЕИО,
ако стойностите на емисиите и на разхода на гориво не са били определени съгласно изискванията на Директива 80/1268/ЕИО, изменена с настоящата директива.
Член 3
1. Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива до 31 декември 1999 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им обнародване. Условията и редът на това позоваване се определят от държавите-членки.
2. Държавите-членки уведомяват Комисията за текста на основните разпоредби от вътрешното законодателство, които те приемат в областта, регулирана от настоящата директива.
Член 4
Настоящата директива влиза в сила на третия ден от датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 15 декември 1999 година.

Labels: 7
8
14
20